บินไทยลดหุ้นเพิ่มทุน
การบินไทย ลดตัวเลขเพิ่มทุนเหลือแค่ 1.5 หมื่นล้านบาท จากเดิม2 หมื่นล้านบาท หลังผลดำเนินงานดีขึ้น แถมราคาพุ่งกว่า 58%
10 ส.ค. 2554

การบินไทย ลดตัวเลขเพิ่มทุนเหลือแค่ 1.5 หมื่นล้านบาท จากเดิม2 หมื่นล้านบาท หลังผลดำเนินงานดีขึ้น แถมราคาพุ่งกว่า 58% 
 




นายสถิตย์ ลิ่มพงศ์พันธุ์ ปลัดกระทรวงการคลัง ในฐานะกรรมการ บริษัท การบินไทย (THAI) เปิดเผยว่า ที่ผ่านมากระทรวงการคลังได้อนุมัติหลักการที่จะมีการเพิ่มทุน 1.5 หมื่นล้านบาทของการบินไทยแล้ว โดยในส่วนของกระทรวงการคลังจะต้องซื้อหุ้นเพิ่มทุนสัดส่วนครึ่งหนึ่ง หรือคิดเป็นเงิน 7,500 ล้านบาท ส่วนราคาหุ้นจะเป็นเท่าไรนั้น ทางการบินไทยต้องมีการทำโรดโชว์และประเมินขั้นสุดท้ายอีกที 
ทั้งนี้ ประมาณต้นเดือน ก.ย.นี้ คาดว่าจะเริ่มเสนอข้อมูลต่อนักลงทุนทั้งในประเทศและต่างประเทศ โดยขณะนี้ในหลักการคณะกรรมการเห็นตรงกันหมดแล้ว ซึ่งถัดจากนี้ไปจะเป็นเรื่องการประสานงานกับผู้ถือหุ้นที่เกี่ยวข้อง เพื่อกำหนดเวลาในการเพิ่มทุนที่เหมาะสมและชัดเจนต่อไป
“ขณะนี้ผลประกอบการของการบินไทยดีขึ้นกว่าปีที่ผ่านมา พอมีผลประกอบการที่ดีขึ้น ทำให้ความต้องการในการเพิ่มทุนซึ่งเดิมต้องการ 2 หมื่นล้านบาท ในแง่ความจำเป็นก็ได้คำนวณดูแล้วว่า 1.5 หมื่นล้านบาท ก็พอใช้ในการขยายกิจการและรองรับความต้องการทางการเงินของบริษัทได้” นายสถิตย์ กล่าว 
นายปิยสวัสดิ์ อัมระนันทน์ กรรมการผู้อำนวยการใหญ่ THAI กล่าวว่า ไตรมาสแรกปีนี้มีอัตราส่วนการบรรทุกผู้โดยสาร (Cabin Factor) ถึง 81% ถือว่าสูงสุดเป็นประวัติการณ์ ส่วนเดือน พ.ค. ก็ลดลงมาเหลือ 65% เพราะได้รับผลกระทบจากสถานการณ์การเมือง และเดือน ก.ค. กระเตื้องขึ้นเป็น 76% ดีกว่าช่วงเดียวกันของปีก่อนที่ทำได้ 71% ส่วนหนึ่งเกิดจากบริษัทจัดโปรโมชันเพื่อดึงผู้โดยสารต่างประเทศให้กลับมาก่อน และความเชื่อมั่นของต่างประเทศก็กลับมา 
ด้านนักวิเคราะห์ กล่าวว่า การบินไทยลดจำนวนการขายหุ้นเพิ่มทุนลงมาเหลือ 1.5 หมื่นล้านบาท ส่วนหนึ่งน่าจะเป็นผลมาจากที่ราคาหุ้น THAI ปรับตัวเพิ่มขึ้น จึงทำให้ไม่จำเป็นต้องเสนอขายหุ้นถึง 2 หมื่นล้านบาท แต่ก็จะได้รับเงินตามที่ต้องการ
ทั้งนี้ ราคาหุ้นการบินไทยเพิ่มขึ้นต่อเนื่องจากเดือน ต.ค. 2552 ซื้อขายที่ 21.80 บาท แต่เมื่อวันที่ 4 ส.ค. ปิดที่ 34.50 บาท เท่ากับว่าราคาหุ้นเพิ่มขึ้นมาแล้ว 12.7 บาท หรือ 58.25% ขณะที่ดัชนีหุ้นขึ้นมาซื้อขายที่ 867.34 จุด เพิ่มขึ้น 132.8 จุด หรือ 1 8.07% จากช่วงสิ้นปี 2552 ซึ่งอยู่ที่ 734.54 จุด และเพิ่มขึ้น 26.57% หากเปรียบเทียบกับเดือน ต.ค. 2552 ซึ่งเป็นช่วงที่นายปิยสวัสดิ์เข้ามารับตำแหน่งกรรมการผู้อำนวยการใหญ่
ทั้งนี้ คณะกรรมการการบินไทยอนุมัติให้เพิ่มทุนจดทะเบียนเป็น 2.69 หมื่นล้านบาท จากปัจจุบันที่ 1.69 หมื่นล้านบาท โดยออกหุ้นสามัญเพิ่มทุนใหม่ 1,000 ล้านหุ้น
บล.เกียรตินาคิน แนะนำซื้อลงทุน THAI พร้อมปรับราคาเหมาะสมเพิ่มขึ้นเป็น 40 บาท คาดไตรมาส 2 จะมีกำไร 2,345 ล้านบาท ลดลง 78% จากไตรมาสก่อนหน้า แต่ดีกว่าขาดทุน คาดครึ่งปีหลังกำไรจากการดำเนินงานปกติแข็งแกร่งต่อเนื่อง จึงปรับประมาณการกำไรปีนี้ขึ้น 23% เป็น 14,875 ล้านบาท เพิ่มขึ้น103% จากปีก่อน
ด้านสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) สั่งอายัดทรัพย์และห้ามนายวิชัย ชัยสถาพร อดีตกรรมการและผู้บริหาร บริษัท นิปปอนแพ็ค (NIPPON) ออกนอกประเทศ กรณียักยอกทรัพย์บริษัท นอกจากนี้บริษัทอยู่ระหว่างปรึกษาฝ่ายกฎหมายเพื่อฟ้องร้องดำเนินคดีหลังจากนายวิชัยไม่นำที่ดิน 2 แปลง มาจดจำนองกับบริษัท